SKRIFTLIG FORESPØRGSEL P-1975/99

af Hélène Flautre (Verts/ALE) til Kommissionen

(19. oktober 1999)

Om: Brug af børnetyrefægtere i spanske tyrefægterarenaer

Tyrefægterarenaerne i Andalusien og i resten af Spanien engagerer systematisk børn og unge under 16 år til under offentlige forestillinger at kæmpe med tyre og dræbe unge ca. 200 kg tunge kamptyre, idet de gennemgår alle de faser, som en tyrefægtning med voksne tyrefægtere består af, med risiko for meget alvorlige og uafvendelige konsekvenser og endog med fare for deres liv. Det eneste krav, der stilles, er forelæggelse af følgende dokumentation: en lægeattest, forældrenes tilladelse, folkeskolebevis, en attest på, at den tyr, der skal kæmpes mod, ikke er farlig, og en forsikring, der omfatter livsforsikring, invalideforsikring og sygeforsikring. Kravet om denne forsikring beviser, at denne optræden er farlig, hvilket bekræftes af den ulykke, der skete den 30. august 1999, da en af disse børnetyrefægtere blev stanget af en tyr. Som eksempel kan nævnes, at den berømte og erfarne tyrefægter Antonio Bienvenida døde efter at være blevet stanget af en tilsvarende ung kamptyr.

Rådets direktiv 94/33 af 22. juli 1994 om beskyttelse af unge på arbejdspladsen(1) er blevet inkorporeret i den spanske lovgivning ved bekendtgørelse af lov 31/95 om forebyggelse af farer på arbejdspladsen, hvis eneste bestemmelse i denne forbindelse er, at der for unge under 18 år kræves en forudgående vurdering af det arbejde, der skal udføres, for at fastslå, hvordan, i hvilket omfang og hvor længe arbejdstagerne udsættes for eventuelle farer under udøvelse af en hvilken som helst form for aktivitet, der kan indebære en specifik risiko for arbejdstagernes sundhed eller sikkerhed. For resten af de i direktiv 94/33/EF omhandlede tilfælde gælder fortsat den spanske lov om arbejdsforhold, Estatuto de los Trabajadores, fra 1980 og for offentlige forestillinger kongeligt dekret 1435/85 af 1. august 1995, ifølge hvilket der kan gives tilladelse til deltagelse for mindreårige uden aldersbegrænsning, forudsat at det ikke indebærer fare for deres fysiske helbred eller deres faglige uddannelse og menneskelige udvikling. Den 10. september 1999 indgav foreningen AGADEN (Asociación Gaditana para la Defensa de la Naturaleza (Naturbeskyttelsesforeningen i Cádiz)) en klage over denne praksis til Rådet.

Mener Kommissionen ikke, at anvendelsen af børn og unge som tyrefægtere i Andalusien og i resten af Spanien udgør et klart brud på fællesskabsbestemmelserne om beskyttelse af unge på arbejdspladsen? Er Kommissionen som følge deraf indstillet på at indlede en overtrædelsesprocedure mod de spanske myndigheder for manglende overholdelse af direktiv 94/33/EF i overensstemmelse med artikel 226 i traktaten om Den Europæiske Union? Hvilke foranstaltninger agter Kommissionen at træffe for at sikre beskyttelse af unge på arbejdspladsen i Andalusien?

(1) EFT L 216 af 20.8.1994, s. 12.

Svar afgivet på Kommissionens vegne af Anna Diamantopoulou

(22. november 1999)

For så vidt angår gennemførelsen i Spanien af Rådets direktiv 94/33/EF af 22. juni 1994 om beskyttelse af unge på arbejdspladsen, kan Kommissionen meddele det ærede medlem, at spansk lovgivning fastsætter minimumsalderen for tilladelse til at arbejde til 16 år.

Spanien udnyttede muligheden for dispensation fra forbuddet mod at arbejde under denne aldersgrænse for unge, der ønsker at udøve aktiviteter af kulturel, kunstnerisk, sportslig og reklamemæssig art. I henhold til EU-direktivet er beskæftigelse af unge betinget af, at de relevante myndigheder giver en forudgående tilladelse i hvert enkelt tilfælde. Den spanske lovgivning fastslår i denne forbindelse, at den pågældende beskæftigelse kun kan tillades på betingelse af, at den ikke er til skade for den mindreåriges fysiske helbred, erhvervsuddannelse og personlige udvikling.

Kommissionen mener, at denne lovgivning i henhold til direktiv 94/33/EF er forpligtende for de spanske myndigheder, som i hvert enkelt tilfælde skal undersøge, om vilkårene for især de unges arbejdsmiljø overholdes, og om der er truffet tilstrækkelige beskyttelsesforanstaltninger, inden tilladelsen udstedes.